BODOLAND रादाब: कुमारिकाता, 12 सेप्तेम्बर: आसामाव उफ्रा बिसायख’थि खुंफुंजानो गोनां बियाब मरियनि, माजुली, तावरा, भबानिपुर, गसायगाव आरो तामुलपुर बेफोर बियाबाव बिसायख’थि आइग’नि बिथोन बादियै थाबैनो उफ्रा बिसायख’थि खुंफुंजागोन । जायनि थाखाय राजखान्थियारि दोलोनि दैदेनगिरिफोरा बिसायख’थियाव बाहागो लानो थियारि जादोंसै आरो रायजो राजाफोरखौ लानानै बिसायख’थिनि मेल जथुमदों, समाजारि आफादनि दैदेनगिरिफोरजों सावरायलायनाखौ नुनो मोन्दों । थिक बे बायदिनो 58 नं तामुलपुर बियाबाव आगुनि MLA लेह’राम बर’या कभित-19 जों रुंसारि जानायनि थाखाय खुंफुंजागोन उफ्रा बिसायख’थि । 58 नं तामुलपुर बियाबाव उफ्रा बिसायख’थि खुंफुंजानो गोनांखौ लानानै इउपिपिएल दोलोनि गोख्रों मावथि आरो समाज सिबियारि रिलन मोसाहारिया रायजो राजाफोरजों खाथि सोमोन्दो लाखिबोदों, बिथांया गामि गामि हाबना मेल मिथिं खालामबाय दं, समाजारि आफादनि दैदेनगिरिफोजों सोमोन्दो लाखिदों सावरायबोदों । समाज सिबियारि रिलन मोसाहारिया खौरांगिरिफोरनि सिगांयाव बुंथियोदि सुक्लाइ सेरफां, नाग्रिजुलि, गयबारि आरो दारांगाजुलि बियाबनि रायजो राजाफोरा गावखौ सासे MLA महरै मोननो थाखाय नागिरबाय दं आरो गोबां हांख्रायबाय दं जायनि थाखाय सोरांनाय समनिफ्रायनो हरनि 11 बाजिसिम रायजोफोरजों थाफानो गोनां जादों । बेजों लोगोसेनो गाव बिटिआरनि गाहाइ मावफुं सोद्रोमा प्रमद बर’जों लोगोसेनो इउपिपिएल दोलोनि गोजौ थाखोनि दैदेनगिरिफोरजों मोजां सोमोन्दो थानायखौ फोरमायथिदों । जायनि थाखाय फैबाय थानाय समाव इउपिपिएल दोलोनिफ्राय जौसे जौखोन्दो टिकेट मोनगोन होनना आसा फारिदों रिलन मोसाहारिया ।